木山
作者：陸游
朝代：宋

paragraphs: 枯楠千歲遭風雷，披枝折幹吁可哀。
輪囷無用天所赦，秋水初落浮江來。
嵌空宛轉若耳鼻，峭瘦拔起何崔嵬。
珠宫貝闕留不得，忽出洲渚知誰推。
書窗正對雲洞啟，樷菊初傍幽篁栽。
是間著汝頗宜稱，摩挲朝暮真千回。
天公解事雨十日，洗盡泥滓滋莓苔。
一丘一壑吾所許，不須更慕明堂材。